MEB เคาะราคา “ไอพีโอ” หุ้นละ 28.50 บ. ระดมทุน 2.1 พันล. เปิดจอง 3-7 ก.พ.นี้
MEB กำหนดราคาเสนอขายหุ้น “ไอพีโอ” หุ้นละ 28.50 บ. รวมเงินระดมทุน 2,151 ลบ. ชู PE สูง 26.64 เท่า ต่ำกว่าบริษัทในกลุ่มเดียวกัน
MEB กำหนดราคาเสนอขายหุ้น “ไอพีโอ” หุ้นละ 28.50 บ. รวมเงินระดมทุน 2,151 ลบ. ชู PE สูง 26.64 เท่า ต่ำกว่าบริษัทในกลุ่มเดียวกัน
1 ก.พ. 2566

บริษัท เมพ คอร์ปอเรชั่น จำกัด (มหาชน) หรือ MEB เปิดเผยว่า บริษัทกำหนดราคาเสนอขายหุ้นต่อประชาชนทั่วไปครั้งแรก (IPO) จำนวน 75,500,000 หุ้น มูลค่าที่ตราไว้หุ้นละ 0.50 บาท คิดเป็นไม่เกิน 25.17% ของจำนวนหุ้นทั้งหมดหลัง IPO ที่ราคา 28.50 บาท โดยจะเปิดให้จองซื้อในช่วงวันที่ 3, 6-7 ก.พ.66 รวมเงินระดมทุน 2,151.75 ล้านบาท
สำหรับราคาเสนอขายหุ้น IPO หากพิจารณาผลกำไรสุทธิส่วนที่เป็นของผู้ถือหุ้นของบริษัทในช่วง 12 เดือนย้อนหลัง (1 ต.ค.64-30 ก.ย.65) เท่ากับ 321.16 ล้านบาท หารด้วยจำนวนหุ้นสามัญทั้งหมดหลัง IPO (Fully Diluted) 300 ล้านหุ้น จะได้กำไรสุทธิต่อหุ้นเท่ากับ 1.07 บาทต่อหุ้น จะคิดเป็นอัตราส่วนราคาหุ้นต่อกำไรสุทธิต่อหุ้น (P/E) ประมาณ 26.64 เท่า เทียบกับบริษัทในกลุ่มเดียวกัน ได้แก่ บริษัท รุ่งเรืองตลอดไป จำกัด (มหาชน) หรือ GLORY 45.01 เท่า
อนึ่ง MEB เป็นผู้จัดจำหน่ายหนังสืออิเล็กทรอนิกส์ (E-Book) หนังสือเสียง (Audio Book) อุปกรณ์อ่านหนังสืออิเล็กทรอนิกส์ (E-Reader) และการบริการที่เกี่ยวข้อง จัดสรรหุ้นครั้งนี้ แบ่งเป็นหุ้นสามัญเพิ่มทุน 22,500,000 หุ้น, หุ้นสามัญเดิมที่เสนอขายโดย Two Bees (HK) Limited 39,875,000 หุ้น และหุ้นสามัญเดิมที่เสนอขายโดย Brain Ventures Limited 13,125,000 หุ้น
โดยภายหลังจากการเสนอขายหุ้นสามัญเพิ่มทุนทั้งหมดในครั้งนี้ บริษัทฯ จะมีทุนชำระแล้วเป็นจำนวนไม่เกิน 150,000,000 บาท แบ่งเป็นหุ้นสามัญจำนวนไม่เกิน 300,000,000 หุ้น มูลค่าที่ตราไว้หุ้นละ 0.50 บาท